Tilsyn tapte – Staten må punge ut

Staten dømmes til å betale 11,3 millioner kroner i erstatning.

Avdelingsdirektør Gunn Merete Paulsen i Stiftelsestilsynet ønsker ikke å kommentere dommen utover at den kommer til å bli grundig lest, og at en eventuell anke vil bli vurdert i samråd med Regjeringsadvokaten. Arnfinn Mauren

Einar Welle

5. april 2012

To styremedlemmer i en veldedig stiftelse har påført Stiftelsestilsynet et kraftig prestisjenederlag. Regningen må skattebetalerne ta, dersom dommen blir stående. I dommen fra Oslo tingrett får de to styremedlemmene medhold på alle vesentlige punkter i den årelange striden om styrehonorarene i Lise og Arnfinn Hejes Fond. Staten dømmes til å betale 11,3 millioner kroner i erstatning – hovedsaklig for å dekke fondsstyrets advokatutgifter.

— Heldigvis finnes det uavhengige domstoler, skriver en glad og lettet styreleder Harald Røer i en kommentar til dommen i Oslo tingrett. Sammen med styremedlem Gregard Heje har Røer i egenskap av både styreleder og forretningsfører forvaltet formuen i fondet – som beløper seg til over 200 millioner kroner.

Stiftelsestilsynet mente at de to har bevilget seg selv urimelig høye honorarer.

Les også Styret beholder millionhonorar

Det endte med at tilsynet reduserte honorarene for 2005 – på 4,2 millioner kroner – til det halve. Men styret har støttet seg til fondets vedtekter som sier at 10 prosent av overskuddet skal gå til styre— og forretningsførerhonorarer.

Nedsettelsesvedtaket ble omgjort da de anket avgjørelsen til Justisdepartementet. Nå får de også støtte av retten, som dessuten har konkludert med at oppnevnelsen av et settestyre var ugyldig.

— Vilkårene for å sette ned honoraret er ikke til stede. Nedsettelsen av honoraret var derfor ugyldig, konkluderer retten.

Avdelingsdirektør Gunn Merete Paulsen i Stiftelsestilsynet ønsker ikke å kommentere dommen utover at den kommer til å bli grundig lest, og at en eventuell anke vil bli vurdert i samråd med Regjeringsadvokaten. Styremedlemmenes advokat, Henning E. Asheim i advokatfirmaet Arntzen de Besche, er derimot godt fornøyd.